**Pescarul din amurg**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-am așteptat de-atâtea ori să vii

încât și timpul mi-e prieten bun,

chiar dacă se oprește când îi spun

să se grăbească-n clipele pustii.

Priveam, absent, un răsărit timid

ce-mi învelea, cu tainicul veșmânt,

un gând nepotolit și prea avid

să-ți fie-alături, sol trimis de vânt

Sau umbră, sau pescarul din amurg

cu plasa care-așteaptă câte-un vis

din apele pe care-un demiurg

le-aduce din al timpului abis.

Te-am așteptat la câte-un miez de zi

tot căutând un adăpost de dor

sub umbre ce păreau, mereu, a ști

că zâmbetu-mi ascunde-un călător.

Și ai venit, atrasă de-un alai

în care versul meu era un cânt,

iar inimii ai îndrăznit să dai,

spre fericire, ultimul avânt.

Vom încerca-mpreună să călcăm

cărări ce numai visele parcurg

și-o melodie nouă să cântăm,

doar tu și eu, pescarul din amurg.